2 kry lewenslank vir moord op polisielid en haar man | Netwerk24
2 kry lewenslank vir moord op polisielid en haar man
04 September 2020 19:26
Twee mans is Vrydag lewenslange tronkstraf in die hooggeregshof in Middelburg opgelê vir die moord op 'n polisiebeampte en haar man.
Monica Nyuswa, woordvoerder van die nasionale vervolgingsgesag in Mpumalanga, sê Thulani Maisame (33) en Martin Mohlala (27) is elk drie keer lewenslange tronkstraf opgelê vir drie aanklagte van moord, twee aanklagte van roof, die afvuur van 'n vuurwapen in die openbaar en twee aanklagte van die besit van 'n ongelisensieerde vuurwapen en ammunisie.
Hulle is ook skuldig bevind aan die moord op Mandla Sambo, 'n medepligtige.
Volgens Nyuswa is die misdade tussen 30 November en 1 Desember verlede jaar in die Thulamahashe-distrik in Agincourt, Mpumalanga, gepleeg.
Maisame, Mohlala en Sambo het op 1 Desember by die huis van Thembisile Fortune Ndlovu en haar man, Jabulani Harry Khoza, ingebreek. Hulle het die sleutels van die egpaar se voertuig gevra. 'n Skietery het tussen Ndlovu, 'n polisiebeampte, en die verdagtes uitgebreek. Ndlovu en Sambo is doodgeskiet. Khoza is gewond en later in die hospitaal oorlede. Maisame en Mohlala is 'n paar dae ná die voorval deur die polisie in hegtenis geneem.